text: Nødhjælp til købmand 
  18 februar 2015 kl. 15.43
  Initiativgruppe i den sønderjyske landsby Bevtoft vil nu forsøge at få den lokale købmand til at genopstå. Borgermøde onsdag aften.
  Spar-købmanden i Bevtoft lukkede for 10 måneder siden. Bundlinjen for butikkens regnskab er blevet rød. Folk i det 1500 borger store sogn handler ikke nok hos den lokale købmand. 
  Det har de ellers gjort tidligere. i 2013 var der både overskud og en omsætning på 12,5 mio. kr.
  Nu vil en initiativgruppe samle penge ind, så købmandsbutikken kan genopstå. det kræver en startkapital på 300.000 kr. Foreløbig har gruppen indsamlet 100.000 kr.
  I aften - onsdag - er der indkaldt til et borgermøde.
  - Købmanden er byens livsnerve. Hvis vi ikke får genåbnet købmandsbutikken betyder det, at folk skal til Toftlund eller Tønder for at handle. Det er meget langt og besværligt især for mange ældre borgere, siger talsmand for initiativgruppen Michael Fleischer til TV SYD.
  